Dobro jutro, odnosno dobar dan poštovane kolegice i kolege! Prije negoli što počnemo sa dnevnim redom ja bih vas želio podsjetiti da i Hrvatski sabor i čitava Hrvatska današnji dan 20. lipnja obilježava kao Dan sjećanja na Stjepana Radića i lipanjske žrtve. Naime, 20. lipnja 1928. godine u beogradskoj skupštini kao eksponent velikosrpske politike Puniša Račić je ubio Pavla Radića i Đuru Basaričeka, smrtno ranio Stjepana Radića te ranio Ivana Pernara i Ivana Grandžu zastupnike Hrvatske seljačke stranke. Stjepan Radić je nakon nešto više od mjesec dana od tog ranjavanja preminuo. Pozivam sve zastupnike u Hrvatskom saboru da minutom šutnje odamo počast Stjepanu Radiću i drugim žrtvama tog tragičnog događaja. - Minuta šutnje – Slava im! Sada bismo naravno prešli na tu točku. - Prijedlog Odluke o raspuštanju Hrvatskog sabora Žele li predstavnici predlagatelja dodatno obrazložiti prijedlog? Da. Izvolite, uvažena zastupnica Dragica Zgrebec.
Predsjedniče, točka koje je uvrštena u dnevni red i koju su, htjeli smo zatražiti stanku da se usuglasimo oko datuma raspuštanja. … [[Upadica se ne razumije.]] Ali ćemo to napraviti evo u konzultaciji.
Dobro, čini mi se da postoji suglasnost pa onda otvaram raspravu. U ime kluba HRID-i vidim jednu prijavu, uvažena zastupnica Irena Petrijevčanin Vuksanović, izvolite.
Poštovani predsjedniče Sabora, poštovane kolegice i kolege u ovih par mjeseci rada u Saboru osnovno načelo našeg djelovanja bila je istina i pravda. I očito je da je u ovom društvenom i političkom glibu u koji je Hrvatska nažalost trenutačno potonula normalno svašta što ne bi trebalo biti. Netko može imati političkih zlouporaba debelih kao Biblija, a i dalje suvereno hodati na političkoj sceni. Na što se u očima javnosti sveo Hrvatski sabor? Kredibilitet Sabora se godinama urušava, došlo se tako nisko da se pjeva o njemu kao debilani, piše se da je Disneyland i svi znamo tko je kriv za to. Bila sam dijelom nečega što me istovremeno ispunjavalo ponosom, ali nažalost dijelom i sramom. Koliko narod vjeruje u najviše institucije države u pravosuđe i ostale, kada je glavna konstanta politike to da su političari mahom postali svrha sami sebi, a korupcija općedruštvena pojava. Pa kako se ne bi nakupila kolektivna frustracija naroda? Naš klub je bio protiv izbora ustavnih sudaca koji su članovi političkih stranaka ili koji svojim profesionalnim radom nisu zaslužili tu visoku funkciju. Bili smo i protiv pritisaka na neovisna tijela poput Vijeća za elektroničke medije ili pravobraniteljica. Današnjoj kolektivnoj frustraciji i eskalaciji nasilja kojim svjedočimo doprinijela je najviše politika. Nažalost, neki su sami sebe proglasili jedinim ovlaštenim mjeriteljima domoljublja, a kriterij je naravno izopačen. Jeli domoljub, kolegice i kolege onaj koji se bavi poviješću i priča o domoljublju ili je kolegice i kolege domoljub onaj koji se zalaže djelima za bolju Hrvatsku, za bolju poziciju Hrvatske i za očuvanje prirodnih bogatstava? Ali s druge strane ako biste uputili bilo kakve zamjerke na račun najveće oporbene stranke i koalicijskih partnera odmah bi vam isto tako bila zajamčena etiketa ne modernog, da ne kažem zatucanog ili desnog. Pa kolegice i kolege, jesmo li lijevo ili desno ako volimo Hrvatsku ali nismo radikalni i ne mrzimo nikoga? Jesmo li lijevo ili desno ako pošteno radimo svoj posao i ne skupljamo političke poene na ideologiji ili blateći druge? Jesmo li lijevo ili desno ako nas se ne može kupiti vrećom novca i dosljedni smo našim načelima? Ne kolegice i kolege, nije ovo demagogija jer demagogija je kada se govori nešto u što se ne vjeruje. Jedno se govori, a drugo se radi, a to je za narod najopasnije govorništvo. Kako to da se ističe nacionalne interese, a istovremeno se obavlja ne transparentna prodaja potpuno isto kao i prethodne vlade? Ma kako to da se ni oko čega nije pokazala tolika složnost kao o tome da država mora ekspresno prodati dionice npr. ostatka Končara? Ma radi se jednostavno o tom da je prodajom ovog zadnjeg paketa od 20% dionica samo okončan jedan proces, a to je konačna predaja Končara. Po podacima Burze i … društva vidi se da dionice posjeduju neki skrbnički računi, no ne znamo imena ali možemo pretpostaviti tko stoji iza njih. Predsjedniče možete osigurati mir u sabornici?
Kolegice i kolege, molim vas dajte dozvolite kolegici Petrijevčanin Vukasnović da kaže što je naumila reći, molim vas?
Hvala lijepa. Teško se nadglasavati. Vlada je radila jalovo i stihijski, pričalo se o važnosti obrazovanja, a onda se stopirao posao reforme. Pričalo se o domoljublju i povijesti i sada vidimo da je kriza društva kulminirala pa trpimo i međunarodnu sramotu. Bio je onemogućen rad udruga, naročito ono što me zaboljelo je rad dječjih udruga i udruga za invalide koji i onako rade posao države. Pa pričalo se o reformama, ispada da najveća reforma koja će biti provedena je reforma HDZ-a. Što je s gospodarskim programom INFO instituta koji je bio toliko spominjan prije izbora? Očekujem da će se sada ponovno početi pričati o tzv. usuglašenim popisima reformi jer je krenula predizborna kampanja. Na koncu, zašto smo bili za to da se raspusti Sabor? Pa zato što je njegov rad bio paraliziran i to je najpoštenije. Hvala svim građanima koji su nam se javili u ovih par mjeseci. Planirali smo potaknuti nekakve izmjene pojedinih zakona u dogovoru s kolegama koji bi bili zato, da bi pomogli prije svega djeci i invalidima, oboljelima od rjeđih sindroma i općenito onima koji su socijalno najugroženiji, te tako pridonesemo socijalno pravednijem društvu. I dopustite mi da još kažem nekoliko riječi. Svi znamo da je HRID izrasla iz udruge, zna se da smo na prošlim izborima nosili cijelu prvu izbornu jedinicu u dogovoru s MOST-om nezavisnih lista i isto tako svi dobro znaju, cijela hrvatska javnost što je bilo nakon izbora. Razgovaralo se i pregovaralo, više njih i po konobama i po restoranima i po stanovima, a bome i u ponoć u Vladi. No samo je jedan bio izvrgnut javnom ruglu, dok istodobno neki ne da nisu izbačeni, već su postali i ministri. To je moje osobno mišljenje, ali i dan danas smatram to licemjernim jer zajedno smo imali načela kojih se nismo odrekli ni u ovih par mjeseci rada u Saboru. I nijednog trena nismo odstupili od tih načela. I prije pola godine sam govorila jednako kao i sada i govorit ću i dalje, pa makar više nikada ne zakoračili u ovaj Parlament. I na kraju, sada se vidi jasnije nego ikada da u hrvatskoj politici napredak ima osobnih interesa, velikog ega i tobožnje brige za hrvatske građane, ali istinske brige ima jako malo. I stvarno kronično nedostaje onih koji politiku gledaju kao alat za bolje društvo umjesto za vlastiti interes. Pa Hrvatska je praktički pred bankrotom makar nitko to ne želi reći. I došli smo do granice podnošljivoga. I jasno je svima da politika više ne može biti svrha sama sebi. Politika ne može biti sama sebi dostatna. Jedina nada je da se politika poveže sa znanstvenom i civilnom zajednicom te iznjedri tako zvano bolje upravljanje. Mora doći do šireg dijaloga. Ali kolegice i kolege o dijalogu svi danas pričaju a stvarnog dijaloga s rezultatima za bolje društvo nema ni za lijek i nakon svega nadam se da će dogoditi katarza a na posljetku nada umire posljednja. Hvala lijepa.
Hvala lijepa. Imamo jednu repliku, uvaženog zastupnika Željka Glasnovića. Izvolite.
Poštovani predsjedniče Sabora. Kolege, ja ne znam tko gleda ovo, tko ne bi odmah potpisao što je rekla mlada dama ovdje. Ali u isto vrijeme ja mislim mi bi trebali govoriti ljudima ne što bi htjeli čuti, to bi svi htjeli čuti nego što bi htjeli znati. Šta su korijeni naših problema, svih problema? Zašto su isključeni Hvatati iz dijaspore i totalno iz ekonomskog društvenog razvoja? Zašto imaju sirijske izbjeglice većeg prava u Kanadi nego Hrvat koji jučer se vratio u svoju Domovinu. Zašto treba tri godine da dobije netko državljanstvo koji je rođen vani plus mora ispunjavati test a zadnja stanica je MUP na Črnomercu. Zašto nam je pisao Ustav RH čovjek iz bivše Udbe, tako je Udba ove glave desno? Zašto su Slovenija i Hrvatska jedine zemlje pod komunističke u Europskoj Europi koje nisu provele ilustracijske zakone, zašto? I mi se čudimo. Zašto smo dobili državu koji liči više na Venezuelu sada nego na jednu modernu pravednu državu? Zato jer sve karakteristike što smo imali 89.-e danas se događaju i bojimo se jedne riječi i ta riječ je analitika. Šta su korijeni naših problema? Isti kadrovi, isti metalni sklop. Imamo dva problema. Prvi je etičko moralni a kako možete imati u Ustavnom sudu ljude koji su ljude osuđivali ZERF, verbalni delikte itd. Imate opet članak 133 nekakav govor mržnje. Tko optužuje vani Hrvatsku za fašizaciju, ustašizaciju, čije su to udruge, tko crpi lovu tamo iz državnog proračuna i tko je sebe uhljebio, neki sjede ovdje duže nego kraljica Viktorija i šta su napravili, apsolutno ništa. Zahvaljujem.
Hvala lijepa. Sljedeći će govoriti u ime Kluba zastupnika Bandić Milan 365, Stranke rada i solidarnosti, Bloka umirovljenici zajedno i nezavisnih zastupnika Ermine Lekaj Prljaskaj, Vladimira Bileka i Mirka Raškovića, uvaženi zastupnik Milivoj Špika. Izvolite.
Hvala lijepa uvaženi predsjedniče Hrvatskog sabora. Poštovane dame i gospodo, moram reći da sam malo iznenađen. Mislio sam da će biti više ljudi koji će raspravljati o današnjem prijedlogu Odluke o raspuštanju Hrvatskog sabora iz čisto jednog razloga, jednostavnog razloga. Mislim da je to ne samo interes hrvatske javnosti nego i nas koji smo ovdje. Istina Bog, znali smo u jednom trenutku da će ovo dovesti do i do ove točke odnosno da je bilo vrlo moguće i svakim danom se ta vjerojatnoća povećavala. U ovom trenutku danas imamo prijedlog, imamo praktično dva prijedloga. Jedan je potpisan sa 72 zastupnika da se danas donese odluka koja će vrijediti 15. srpnja i ako se ne varam ako sam dobro zbrojio 18 potpisnika saborskih zastupnika koji bi da se ta odluka donese danas i da vrijedi od danas. Zašto ovo kažem? I zašto mislim da je veoma bitno naglasiti ovdje neke činjenice. Otvara se pitanje, javnost se pita a i ja vas pitam, koji je to razlog da 72 zastupnika hoće donijeti odluku koja će vrijediti od 15 srpnja? Što onda tu odluku ne donesemo 15. srpnja pa da vrijedi isti dan? Onda vas sve pitam? Još jednom a više puta sam vas isto pitao, svi se bucamo i svi smo dali prisegu da ćemo raditi sve što je u interesu naših građana, znači nacionalnom interesu pa vas pitam pa je li nacionalni interes da građani prisiljavamo da čeka rasplet ovoga još dva ili tri mjeseca ili je naša obveza da to riješimo odmah i sad. Ako već hoćemo ili se u jednom broju zastupnika pojavio strah da se ne bi netko predomislio? Pa ja vjerujem da ste vi svi čvrsti u svojoj odluci i da oni koji stoje iza svoje odluke danas će biti i 15. srpnja. Prema tome, ne vidim razloga da Hrvatski sabor najnormalnije ne funkcionira, ne radi i ako je parlamentarna većina takove želje, pa ćemo raspustiti donijeti odluku o raspuštanju 15.srpnja to je petak, dakle radimo i od toga dana će vrijediti. Ako ne, ne samo, ovo nisu samo moje riječi, dakle govorim u ime cijelog Kluba, još ću vam jednom pročitati. Klub zastupnika Bandić Milan 365 Stranka rada i solidarnosti, Bloka umirovljenici zajedno i nezavisnih zastupnika Ermine Lekaj Prljaskaj, Vladimira Bileka i Mirka Raškovića. Dakle mi, i ne samo mi kažemo da nema razloga čekati. Nacionalni je interes da se to riješi odmah. Izgovori, izgovori kako bi to trebalo biti 15. srpnja datum kojim bi važila odluka pa onda iza toga dva mjeseca pa onda se nagađaju datumi, 4.9. jer kao proći će godišnji odmori. Kome će proći godišnji odmori i koga treba čekati. Vjerujte mi onih 350 tisuća blokiranih sa najmanje dva, tri člana obitelji, to je milijun naših građana, nemaju godišnji i sigurno nisu uplatiti krstarenje na Kruzeru sa svojih blokirana računa. Onih 300 tisuća nezaposlenih sigurno ove godine neće na godišnji odmor i nemaju vremena čekati još tri mjeseca dok se mi ovdje izgovaramo. I od onih milijun i 200 tisuća umirovljenika njih 800 tisuća sa mirovinom ispod 2000 kuna nema godišnjeg odmora i ne zanima ih koliko će se zastupnika kupati ovo ljeto i onda na komodu nakon godišnjeg odmora doći i odraditi izbore na jesen. Koja jesen? Koja jesen? Ako smo svi suglasni tome da ova konfiguracija koja je u ovih 6 mjeseci vodila Hrvatsku ne može dalje, i ne može, i svjesni smo određenih političkih zbivanja unutar političkih opcija koje su dovele do toga da se ne ide u ono što je logično, ne valja jedno i idemo mijenjati, neće, neće a onda naposljetku se otvara jedno drugo pitanje, sad ću vam malo zagolicati maštu, a što vi mislite ako se danas i donese odluka da se raspušta Hrvatski sabor 15. srpnja da se do tog vremena ako će Sabor raditi ne može donijeti druga odluka koja će opozvati tu odluku. Ali čemu onda? Ako to može, pitam, to znaju ovi pravni stručnjaci, ako to može čemu odluka danas koja će vrijediti za 20 dana? I onda da ne dužimo jer vidim da ste svi nervozni, valjda vam se negdje žuri, imate na to pravo. Ja sam jedan od onih koji kaže ako može, može, ako ne može u ime tih građana u tom nacionalnom interesu je da ovaj problem riješimo što je moguće prije baš u ime onih na koje se svi pozivate. Dakle, odmah. Ako hoćete ja sam za to i raspustimo Sabor danas sa današnjim datumom bez obzira na ustavni rok od 30 dana koji dopušta potencijalnom mandataru da sastavi novu Vladu. Ali, ako će dvije najveće opcije koje predstavljaju više od dvije trećine zastupnika ovdje reći da neće ići s tim onda se čak u tom slučaju taj rok od 30 dana ne mora ni konzumirati jer znamo da nijedna od velikih opcija ne želi ići u to. Dakle, štedimo vrijeme, štedimo nerve i zdravlje našim građanima i recimo već danas ako nećemo idemo na nove izbore, oni mogu biti već 24. srpnja. Reći će netko ljeto je, vruće je, ma nemojte! A kako je tek onima kojima u 6 mjeseci nismo uspjeli napraviti gotovo ništa?! Jel' njima vruće? Jel' vruće blokiranima svaki dan, nezaposlenima, onima koji preturaju po kontejnerima i nemaju od čega živjeti? Ne, gospodo draga, vi nemate pravo na čekanje mi nemamo pravo na godišnji ali imamo obvezu problem riješiti odmah i sada. Hvala vam lijepa.
Hvala lijepa. … [[Govornici govore u glas, ne razumije se.]] Kolegice i kolege malo strpljenja! Imamo nekoliko replika. Prva je uvaženog zastupnika Steve Culeja, izvolite.
Poštovane Hrvatice i Hrvati, kolegice i kolege, naše uvažene nacionalne manjine koje sam nekad i zaboravio ne namjerno, ono što možemo danas napraviti ne ostavimo za sutra. I nisam nikako mogao a da ne kažem prije ovih praznika ono što mislim i što vas ide. Nije mi žao otići odavde iz puno razloga, a to su oni razlozi što sam vas sve jako dobro upoznao kroz ovo kratko vrijeme. Napravio sam recenziju i secirao sam svakog ponaosob. Nisam sretan onim što vidim jer ovaj cirkus koji ste nam priredili, ovaj pakao molim Boga samo da ne doživimo 9. krug tog pakla gdje bih se ja jako dobro snašao za razliku od nekih. I želim da vam kažem još jednom prije nego što odem jer danas ste odali minutu šutnje za naše pokojne iz Beograda. I još vam kažem sram vas još jednom bilo što niste dali minutu šutnje 12-orici hrvatskih redarstvenika i što niste htjeli biti svjedoci istine koju sam ja prošao u Domovinskom ratu. Premijeru, vidimo se.
Hvala. Ovo baš nije bila replika ali sljedeća će vjerojatno biti, uvaženog zastupnika Miroslava Šimića. Izvolite.
Poštovani predsjedniče Sabora, kolegice i kolege. Poštovani kolega Špika ja se čudim da je vaš klub potpisao zahtjev za raspuštanje kad ste vi do prije tri dana najavljivali uredno preslagivanje, svaki dan ste se s nekim preslagivali. Pa valjda ste u petak vidjeli da te vaše računice ni kad ih množite ne mogu dovesti do pravog rezultata, a ne zbrajate pa ste se pridružili onome što je neminovno. Što se tiče rujna, Klub zastupnika MOST-a nezavisnih lista vrlo je jasno u svojim istupima dosada govorio zašto smatra da je rujan dobar termin za izbore. Mislimo da će ti izbori imati puno veći legitimitet jer će izlaznost biti daleko veća ali mislimo, ja kao zastupnik iz Slavonije i o onome o čemu ste vi pričali, pričali ste o ljudima koji teško žive. Mislimo i na one ljude koji odlaze sezonski raditi i koji u srpnju ne mogu glasati. Ima još važnih stvari zašto mislimo da su izbori dobri u rujnu, odnosno zašto mislimo da bi ovaj Sabor trebao nastaviti raditi i do 15.07. Ima stvari koje želimo riješiti. Ostao nam je Zakon o financiranju političkih stranaka za koji ste i vi između ostalog glasovali da ide po redovnom postupku i za kojeg moramo obaviti još jedno čitanje kako bi konačno smanjili iznose za političke stranke. Zašto danas idemo sa ovom inicijativom? I MOST je tu odgovor dao prije nekoliko dana. Mi šaljemo jasnu političku poruku. Mogli smo to donijeti i za 10 dana ali mi želimo poslati poruku svima vama koji ste na bilo kakvo preslagivanje računali da na nas ne računate. Vi ste srušili Vladu, vi ste srušili Vladu u kojoj ste zajedno s nama sudjelovali. Vi dovodite do novih izbora, to je vaša odluka. Mislim da su razlozi koje sam naveo dovoljno jaki argumenti da Sabor raspustimo s 15.7., mi kao klub zastupnika u nikakvoj raspravi nismo namjeravali sudjelovati ali evo potaknuli ste.
Hvala lijepa. Odgovorit će uvaženi zastupnik Milivoj Špika. Izvolite.
Poštovani kolega. Kada bi jedan zastupnik mogao složiti novu parlamentarnu većini onda bi to bilo do sada nešto neviđeno u parlamentarnoj demokraciji. Drugo, vi se pozivate na ljude koji su sezonski zaposleni, koji su negdje, koji su na godišnjim odmorima, ali očito izuzev puno stvari koje ne poznajete, a došli ste ovdje voditi nacionalnu politiku je možda i činjenica da bez obzira gdje se u svijetu nalazili možete glasovati. Uzmete potvrdu … znate gdje će biti određeni dan i možete konzumirati svoje biračko pravo. Dakle, to da dio ljudi neće glasovati ili da je veća ili manja izlaznost, to apsolutno nema ni s čim veze. Ali ima veze na jednu veoma zanimljivu stvar koju vi namećete sami, dakle vas zanima onih desetak posto koji si godišnje mogu priskrbiti plaćanje godišnjih odmora, ljetovanja, zimovanja ili što bilo, znači to su vaši izgleda birači. A opet druga stvar, to što bi trebalo neke zakonske propise, prijedloge zakonske izglasovati u drugom čitanju, pa nisam kolega ja primijetio da ste vi u ovih 6 mjeseci angažirali ijednu tvrtku koja će vas savjetovati po pitanju ekonomije ili socijale, gospodine. Uzeli ste tvrtku koja se zove Grizli, koja će vas savjetovati kako ćete nekome napakirati, kako ćete nekoga ocrniti, kako ćete platiti emisiju … [[Govornik se ne razumije.]] kako ćete nekom namjestiti kaznenu prijavu, kako ćete napraviti upravo ovo što ste napravili, to ste angažirali. A ništa od onoga što bi naši građani imali koristi, gospodo draga, to ste vi napravili. I mislim da građani koji su vam dali glas prije 6 mjeseci neće nasjesti ponovo na vašu priču jer se nažalost vidjelo, vidjelo se nažalost da pored jednog dijela kvalitetnih ljudi koji je među vama, niste donijeli hrvatskom građaninu ništa dobra. Ne ekskulpiramo ni parlamentarnu većinu jer svatko ima svoj dio krivice, od onog malog pa do onog velikog. A vas će Grizli dočekati.
Hvala lijepa. Sljedeća replika je uvaženog zastupnika Stipe Petrine. Izvolite.
Zahvaljujem poštovani predsjedniče. Gospodine Špika, prva zamjerka, nemojte koristiti saborsku govornicu za predizborne skupove, imat ćete prilike. Razumijem vaše žurbe jer nemamo svi kao vi 131 razlog da zatražimo odmah opoziv ovog Sabora. Sljedeća stvar, vi kažete da će samo 10% ljudi koji sebi mogu priuštiti godišnje odmore eventualno neće izaći na izbore koji budu u srpnju ili rujnu. Nije to istina gospodine Špika i mene to začuđuje posebno od vas jer vi znate odakle dolazite. Gospodine Špika u državi u kojoj turizam najjača društvena grana itekako treba voditi računa o terminu izbora. Pa pitam ja vas, koji će to primorski Hrvat ili građanin ove zemlje glasati i odvojiti vrijeme za izbore u 7. ili čak početkom 9. mjeseca za razmišljati o izborima? Pa ti ljudi gospodine Špika itekako moraju voditi brigu o svojoj egzistenciji u ona dva mjeseca jer šta zarade ta dva mjeseca to im je čitavu godinu. Još na to idu svi ljudi koji dolaze iz unutrašnjosti odnosno kontinentalne Hrvatske dolaze na sezonski rad. Mislite da je njima dok se bore za egzistenciju da je njima tek tako na umu kako će uzeti potvrdu da glasaju za jedne, ajmo reći slobodno ovakve kao što smo mi? Ma briga njih gospodine. Čim dođete u ekonomsku krizu, a svi ljudi danas, većina hrvatskih građana je u ekonomskoj krizi, ma nemaju oni više volje, želje, ali ni ničega da se brinu o izborima. Zato gospodine Špika, jednim dijelom slažem se s vama, Sabor treba raspustiti datumom od 15.7.
Hvala lijepa. Odgovorit će uvaženi zastupnik Milivoj Špika.
Hvala lijepa predsjedniče Hrvatskog sabora. A kolega Petrina, onda je to što ste vi sada pitali ili rekli vrlo vjerojatno postizborni govor, ako je moj bio predizborni i nemam baš 131 razlog ili možda više ja osobno za izbore. Kada bismo pričali o kvocijentu inteligencije bio bi to puno veći broj, ali to nije tema ovdje. A onda drugo, što vi mislite da u Dalmaciji svih dva mjeseca rade u turizmu, svi se bave turizmom, niko ništa nema, a vas znamo vidjeti da se brćkate na čamcu. Čini mi se da se vi baš ne bavite previše turizmom sa ovog aspekta. Ali ako se vi brinete o vašim ljudima, nemojte vi uzimati za pravo da im kažete jel trebaju ili ne trebaju izaći na izbore. Prepustite to građanima RH. Druga bi stvar bila i složio bih se i ja sa vama da je možda više ili manje dobar neki termin, pa recimo to nije dobar termin ljeti tko se brćka malo pa se ide kupat, a šta će ga sada netko uznemiravati sa nekim izborima ili recimo zimi kada se idemo na smućkanje, a šta će mi sada neko kvariti moje skijanje, gospodo draga. Ali ako kažemo da idemo na interese građana da o tome vodimo računa i imamo činjenicu da u Hrvatskoj nije izlaznost 90 ili kao u nekim susjednim zemljama 105 ili 110%, nego 50, 60%. Prema tome, dopustimo da svatko sam odluči da li mu je važnije da se taj dan brćka u moru ili u kajinu kako bismo mi rekli, jel tako, u lavoru ili će obaviti svoju građansku dužnost i reći idemo čim prije završiti ovu agoniju, drugim se žuri, želimo i sebi i drugim dobro. Jer pazite gospodine Petrina, onaj koji sebi ne zna napraviti dobro, ne zna ni drugom.
Hvala lijepa. I zadnja replika uvaženog zastupnika Ivice Mišića. Izvolite.
Poštovani zastupniče Špika, vidim govorite o hitnosti raspuštanju Sabora i hitnosti da krenemo na nove izbore. Da li ćemo krenuti hitno ili krenuti u 9 mjesecu manje je bitna stvar, za mjesec dva dana i ja smatram osobno da ništa nećemo s time dobiti ali istina je da je većina naših Slavonaca na radu po hotelima i okolo po turizmu pa ne bi bilo dobro, bar za Slavoniju da to bude tako brzo. Međutim, nije bitno sve to. Pitanje, šta ćemo mi dobiti sa ovim izborima koji dolaze, svakako dolaze i svakako trebaju biti. Dobiti ćemo isto, dobiti ćemo iste ljude, isti Sabor, sličan i na isti način rad. Kako promijeniti razmišljanja, ovih 6 mjeseci koje sam ja u politici a nikada nisam bio, vidio sam odmah na početku da neke stvari ne valjaju. Da to jednostavno ne ide se u smjer da se radi već ide se u smjer tko će koga gdje staviti, kako će to izgledati za osobne interese. Ja osobno smatram da ovaj narod naš jadan ništa neće dobiti. Imali smo lijeve koji su četiri godine radile, sto milijardi zadužile, ništa napravili nismo. Imali smo sada, evo prešli smo mi kao MOST desni, ja sad više nisam ni MOST pa se to urušilo za 6 mjeseci koje sam ja tad, govorio sam čak i prije 5 mjeseci da to ne ide dobro i čak sam i javno izgovarao na televiziji i okolo da to što se radi ne valja. Ne možemo stalno opstruirati neke stvari i moramo imati kompromis u radu, moramo složiti nekakve kvalitetne ljude koji stvarno hoće raditi a ne koji hoće hoću ja biti ministar, ja hoću biti potpredsjednik Vlade, hoću biti a u stvari ja to ne mogu, ja to ne znam, ja to jednostavno nemam kapacitet da s tim radim. Da li ćemo uspjeti dobiti ljude bez obzira koja strana bude sposobne kvalitetne i da ovom narodu jednom krenemo i 25 godina tapkamo u mjestu i makli se nismo osim zaduživanja. Sve što smo radili smo zaduživali ovu državu i evo, ovo žalosno 6 mjeseci ove Vlade koja nije mogla napraviti ništa i bojim se da neće biti ni dalje takve …
Hvala lijepo. Odgovorit će uvaženi zastupnik Milivoj Špika. Izvolite.
Poštovani kolega. Ne mogu se ne složiti sa vama da ako izbori budu za 30 ili 60 dana bitno možda neće promijeniti, vrlo je moguće da neće, vrlo je moguće i realno je za očekivati da će možda određene političke opcije dobiti nešto više ili manje mandata ali da će se značajno promijeniti politički odnosi dakle pozicije koje imaju sada. U ovom trenutku teško je vjerojatno i tu ste u pravu. Ali gledajte, ima jedna druga stvar koju moram uzeti u obzir, kad pričamo o tome da li je nešto žurno ili nije. Dakle, naši građani razmišljaju drugačije. Oni žele problem riješiti odmah, pogotovo onaj koji ima neki problem i sami znate da baš, imate i vaših susjeda koji su im blokirani ili nezaposleni ili nešto. Njemu je svaki dan poput nekima godina i oni nemaju vremena čekati. Dakle, zbog njih trebamo neke stvari napraviti čim, što je moguće prije ali opet uvažavajući neke stvari. Trebamo ostaviti i otvoriti pitanje, što ćemo promijeniti ili što će se bitnije promijeniti ako izbori ne budu u roku 30 ili 35 dana od današnjeg dana nego budu 80 ili 90 dana. Možda će se nešto promijeniti ali ovdje sigurno nitko ne bi na stol stavio nešto previše. I ono što je veoma bitno u cijeloj ovoj priči, vi kažete tko će se predstaviti kome, zašto građani biraju onako kako biraju, pa zato što im najčešće netko drugi servira njihovo mišljenje. Nažalost, nažalost naši građani još uvijek su pod velikim utjecajem medija, a mediji dosta toga kreiraju. Nisam čuo da su mediji prenijeli a bilo je vaših par, dosta dobrih rasprava pa i nekih ljudi ovdje koji su bili u MOST-u ili su još uvijek ili nekih drugih osoba. Nema toga toliko u medijima ali imamo neke druge stvari bizarne za koji ćete vas 90% ovdje reći nije im mjesto u medijima jer utječu na mišljenje birača. Zato ću ja i pozvati te birače neka sami prosude po onom što vide i što čuju a ne što im netko prenese.
Hvala lijepa. Vidim da se nitko drugi ne javlja dalje za raspravu pa bih s time onda zaključio raspravu. Najprije bismo provjerili kvorum. Ja vas molim da se uključite i da provjerimo koliko nas ima. Molim rezultat. 139, dakle ima nas sasvim dovoljno. Prema tome, dajem na glasovanje sljedeću Odluku, 1. Raspušta se Hrvatski Sabor. 1. Ova odluka stupa na snagu dana 15.srpnja 2016. godine. Naglašavam da je za donošenje predložene odluke potrebna natpolovična većina svih zastupnika Hrvatskog sabora, dakle 76 glasova. Molim vas pristupimo glasovanju, tko je za tu odluku? Molim rezultat. 137 za, 1 suzdržani, 2 protiv. Utvrđujem da je većinom glasova donesena Odluka o raspuštanju Hrvatskog sabora koja će stupiti na snagu dana 15. srpnja 2016.godine. Sada bih vas zamolio da raspravimo jednu točku dnevnoga reda koja nam je bila predviđena, a koja je nužna da se raspravi zbog vremenskih razloga, a to je - Prijedlog odluke o izmjeni Odluke o sudjelovanju pripadnika Oružanih snaga Republike Hrvatske u misije potpore miru „Resolut support“ u Afganistanu. Naime, to je vezano uz naše obveze međunarodne u Afganistanu. Prema tome, ako se slažete mi bismo tu odluku sada raspravili. Predlagatelj je Vlada Republike Hrvatske na temelju članka 54. Zakona o obrani i članka 172. Poslovnika Hrvatskog sabora. Vidim da se svi slažete. Materijal vam je dostavljen u pretince. Raspravu su proveli Odbor za obranu, Odbor za zakonodavstvo. Njihova izvješća ste primili na klupe. Želi li predstavnik predlagatelja dodatno obrazložiti prijedlog? Da. Uvaženi zamjenik ministra obrane gospodin Tomislav Ivić, izvolite.
Hvala lijepo gospodine predsjedniče. Uvažene gospođe zastupnice i gospodo zastupnici, Odluka o sudjelovanju pripadnika Oružanih snaga Republike Hrvatske u misiji potpore miru „Resolut support“ u Afganistanu donesena je u skladu s planovima koji su bili poznati u trenutku njezina donošenja, a koji su u 2016. godini predviđali postupno smanjivanje NATO snaga u ovoj misiji kako bi u 2017. godini mogla započeti provedba nove civilne misije. Nakon donošenja navedene odluke dolazi do pogoršanja sigurnosne situacije u Afganistanu. Paralelno sa smanjivanjem potpore NATO snaga afganistanskim nacionalnim obrambenim i sigurnosnim snagama pobunjenici su počeli vršiti pojačane pritiske na te snage nanoseći im gubitke. Nakon evaluacije navedenih faktora nestabilnosti na razini saveza donesena je Odluka o privremenom zaustavljanju daljnjeg smanjenja snaga. Iako je Republika Hrvatska na temelju ostvarenog napretka razvoja situacije na terenu te savezničkih planova predviđala smanjenje brojčanog angažmana u misiji počevši od srpnja 2016. godine javila se potreba da Republika Hrvatska kao i druge države članice saveza i partneri u misiji nastave sa dosadašnjim doprinosom u brojčano predviđenoj za fazu javne misije. Stoga je potrebno donošenje odluke o izmjeni Odluke o sudjelovanju pripadnika Oružanih snaga Republike Hrvatske u misiji potpore miru na način da se omogući da se u misiji od 1. srpnja do 31. prosinca 2016. godine upućuje umjesto do 70 do 95 pripadnika Oružanih snaga Republike Hrvatske uz mogućnost rotacije. Dakle, predlažemo izmjenu odluke u ovom smislu kao što sam rekao da se od 1. srpnja do 31. prosinca 2016. godine omogući umjesto 70 do 95 pripadnika Oružanih snaga uz mogućnost rotacije. Hvala lijepa.
Hvala lijepa. Žele li izvjestitelji odbora uzeti riječ? Ne. Otvaram raspravu. Za raspravu se javila u ime MOST-a uvažena zastupnica Ines Strenja-Linić, izvolite.
Poštovani predsjedniče, poštovani zastupnici čisto par rečenica da kažemo zapravo koliko je značajna naša uloga i naši pripadnici u Afganistanu i da kažem da u ime kluba MOST-a nezavisnih lista da ćemo mi ovu odluku podržati. Pripadnici naše vojske trenutno sudjeluju u šest misija diljem svijeta, dakle najbrojnija je ona u Afganistanu „Resolute support“, zatim naša operacija KFOR-a na Kosovu gdje je 23 naših pripadnika, 9 pripadnika sudjeluje u misiji u Indiji i Pakistanu, 7 u Zapadnoj Sahari i 1 časnik u Libanonu i 2 pripadnika u Somaliji u ATALANTA-i to su podaci koje možete pročitati na stranicama našeg Ministarstva obrane i mislim da možemo biti ponosni na sve te naše pripadnike. A par riječi o našem učešću u Afganistanu jer ti dečki koji su tamo zaslužuju da se o njima nešto i progovori. Dakle primarni cilj NATO-a je da ojača afganistanske institucije u osiguravanju učinkovite sigurnosti u zemlji eliminiramo mogućnost da Afganistan ikad više bude sigurno sklonište za teroriste. Od kraja 2001. ISAF je bio operacija u potpori mira, a godina 2013. UN je promijenio mandat misije u skladu sa poglavljem 7 povelje UN-a dopustivši uporabu sile u potpori mira procjenjujući da je situacija u Afganistanu prijetnja međunarodnom miru i sigurnosti, te je od tada na snazi provedba operacije izgradnje sigurnosti i pomoći, izgradnje afganistanskih sigurnosnih i obrambenih snaga. Tranzicija afganistanskih sigurnosnih snaga počela je već 2011., a završena je u prosincu 2014.,kada je misija ISAF završila i Afganistanci su preuzeli punu odgovornost za mir u svojoj zemlji. U siječnju 2015. NATO je otpočeo novu ne borbenu misiju u kojoj mi sada sudjelujemo „Resolute support“ sa ciljem da obučava, savjetuje i pomaže afganistanskim sigurnosnim snagama i institucijama. Ta misija je u tijeku i kroz 2016. godinu. Dakle, RH sudjeluje u misiji od veljače 2003. počelo je sa upućivanjem do 50 vojnih policajaca, stožernih časnika i dočasnika u Kabul da bi ta brojka u periodu od 2008. do 2009. narasla i do 350 učesnika. U tom periodu pripadnici Oružanih snaga RH izvršavali su veoma zahtjevne i rizične zadaće i to treba ovdje reći jer smo cijelo vrijeme bili bez ljudskih gubitaka. Stožerni časnici u zapovjedništvu ISAF-a u Kabulu i regionalnim zapovjedništvima Capital sjever namjenski organizirane snage vojne policije u Kabulu, dakle Kabul je držala vojna policija naše hrvatske vojske. Kombinirani medicinski tim, naši liječnici i medicinske sestre u bolnici na kabulskom aerodromu cijelo ovo vrijeme, operativni mentorski tim za vezu, namjenski organizirane snage pješaštva i osiguranja u bazi Marmal na aerodromu u Mazar-e Šarifu namijenjen je za obavljanje zadaća nadzora i osiguranja, mobilni promatrački tim koji je ujedno bio i najteža zadaća naših pripadnika gdje su samostalno i po 7 dana ulazeći u teritorij provodeći 7 dana izvan matičnih baza prikupljali podatke o situaciji na terenu. Mislim da bi to trebalo biti informacija odnosno nešto što bi trebali čuti svi vi kao saborski zastupnici, a očito neke to ne zanima i tim vojne policije u … Dakle od samog početka u misiji ISAF-a, a kasnije i pripadnici naši pripadnici oružanih snaga, izvršavali su odgovorne i rizične zadaće. Mnogi od njih bili su i pripadnici Hrvatske vojske i učesnici su bili Domovinskog rata. Srećom nismo imali ljudskih gubitaka što je pored sreće i rezultat obučenosti, odgovornosti i predanosti u izvršavanju zadaća. Pripadnici Oružanih snaga RH bili su uvijek dostojni zastave koje nose, ne samo zbog svog odnosa prema svojim borbenim zadaćama, već i odnosa prema lokalnom stanovništvu. Između ostalog, jedna od zadaća svakog kontingenta bila je i da ostavi trag među lokalcima sa nekom humanitarnom akcijom. Tako su izgrađeni bunari, postojale su osnovne škole gdje se voda nosila kilometrima jer su bile škole u kojima nije bilo uopće vode. Znači naši pripadnici su u školama znali izgraditi, odradili i u nekim školama izgradili bunar, negdje su renovirali kompletne kuhinje, renovirali su školske zgrade, neki od njih su napravili vrtić za žene koje su bile u ženskom zatvoru u Kabulu. Znate zbog čega su tamo žene sve završavale u zatvoru, naši pripadnici su za te žene čija su djeca smjela u ćelije, po danu su bila van tih ćelija izgradili za tu djecu vrtić da mogu cijelo vrijeme biti u ograđenom dvorištu oko zatvora gdje su bile smještene žene itd. Dakle to je bilo ono što je naša vojska isto tako pokazivala i ostavila trag među tim stanovništvo. Trenutačna situacija u Afganistanu i šire ukazuje nam da RH kao odgovorna članica NATO-a treba sudjelovati u povećanju snaga za obuku, savjetovanje i pomoć institucijama Afganistanske države na održavanju sigurnosti u zemlji. Hrvatske oružane snage, sigurna sam, spremne su dati puni doprinos naporima međunarodne zajednice i NATO-a da pomognu da bi afganistanske snage sigurnosti u skoroj budućnosti bile samoodržive. I odavde pozdravljam sve naše pripadnike koji su sada u mirovnim misijama diljem svijeta u mnogim misijama, pozdravljam ih i želim da se sretno vrate kućama. Hvala lijepa.
Hvala vam lijepa. S time budući da se nitko nije drugi javio zaključujem raspravu i mi bismo prešli na glasovanje o raspravljenim točkama.. Pa hajmo prvo o ovoj zadnjoj, da krenemo odmah o tome. Dakle, dajem na glasovanje Prijedlog odluke o izmjeni odluke o sudjelovanju pripadnik Oružanih snaga RH u misiji potpore miru „Resolute support“ u Afganistanu. Tko je za tu odluku? Molim rezultat. 79 za, 5 suzdržanih, 3 protiv. Prema tome, utvrđujem da je većinom glasova prihvaćen prijedlog odluke. Sljedeće je Izvješće o radu pravobraniteljice za osobe s invaliditetom za 2015. godinu.